בשנת 2013, עורך דין מקומי, ג'ון נדבוגרי, ערער על דעות לגבי אי החוקיות של יחסי לסביות על פי החוק הגאני לאיסור "ידיעה גשמית לא טבעית" בראיון אשר פורסם על ידי "MyJoyOnline". לטענתו, לסביות, נטייה מינית המוגדרת גם כן כהומוסקסואלית, "אינה כרוכה בחדירה עם איבר המין ולכן, לא ניתן להגדירה כקיום יחסי מין או לא טבעית, בהתבסס על סעיף 104 לחוק הפלילי". נדבוגרי הוסיף באומרו כי "לנקבות אין איבר מין. הן לא יכולות לחדור".
בשנת 2021, מספר חודשים לאחר פתיחת משרד ארגון זכויות הלהט"ב "LGBT+ Rights Ghana" בבירה אקרה בחודש ינואר, פשיטת כוחות הביטחון וסגירתו על ידן לצד תגובת נגד הן מצד הממשלה והן מקומיים בעקבות פתיחתו, הודלפה לרשת ביולי 2021 טיוטת הצעת חוק חדשה אשר ידועה רשמית בתור "הצעת החוק לקידום זכויות אדם מיניות נאותות וערכי משפחה גאנים". על פי הצעת חוק זו, גילויי חיבה או קרוס-דרסינג על ידי זוגות חד מיניים בפומבי ייענשו במאסר, הקמת ארגוני להט"ב או הפצת מידע הנתפס כתומך באנשים המוגדרים כלהט"ב או זכויות להט"ב יוגדר כפלילי, סוגים מסוימים של שירותי בריאות ייאסרו, ניתן יהיה לחייב ביצוע "טיפולי המרה", הזדהות כלסבית, הומוסקסואל, טרנסג'נדר, ביסקסואל או קוויר תוגדר כפלילית בעוד הגנה על זכויות להט"ב תוגדר כנושאת עונש מאסר של 5-10 שנים. נישואים חד מיניים ואימוץ על ידי זוגות חד מיניים ייאסרו על פי הצעת החוק גם כן. בתזכיר הצעת החוק נטען כי "גאנה, ממשלתה, רוב אזרחיה, תרבותה וההיסטוריה שלה מתנגדים לחלוטין לקהילת הלהט"ב". הצעת החוק הוצגה בפני הפרלמנט הגאני בתחילת אוגוסט 2021. הכנסייה הפרסביטריאנית של גאנה הוגדרה כקולנית מאוד בנוגע לתמיכתה בהעברת הצעת החוק.
הכרה במערכות יחסים חד מיניות.
גאנה אינה מכירה בנישואים חד מיניים, וגם לא בכל צורה של זוגיות חד מינית (איחוד אזרחי, נישואי חוזה, מעמד ידועים בציבור).
הורות ואימוץ.
זוגות חד מיניים אינם רשאים לאמץ ילדים בגאנה, הן עבור אימוץ חורג או משותף.
הגנה מפני אפליה.
לא קיימים חוקים המכסים אפליה על רקע נטייה מינית או זהות מגדרית בגאנה, אם כי כל אדם המאמין כי הוא חווה אפליה על בסיס מצב HIV, זהות מגדרית או נטייה מינית רשאי לדווח על התקרית דרך הנציבות לזכויות אדם, פורטל דיווח על סטיגמות ואפליה במשפט מנהלי (CHRAJ).
סעיף 12(2) בפרק 5 של חוקת המדינה קובע כי, "כל אדם בגאנה, לא משנה מה גזעו, מקום מוצאו, דעתו הפוליטית, צבעו, דתו, אמונתו או מינו יהיה זכאי לזכויות האדם ולחירויות היסוד שלו. של הפרט הכלול בפרק זה אך בכפוף לכיבוד הזכויות והחירויות של אחרים ולמען האינטרס הציבורי".
בשנת 2013, ארצות הברית הציעה עזרה לגאנה בנושא פיתוח חקיקה להגנה על אזרחי להט"ב בשטחה.
תנאי מחיה.
אזרחי להט"ב גאנים מתמודדים עם אפליה סביבם בהיבטים רבים של החיים והחברה. על פי דיווח ב-"Afrol News" מ-19 באוגוסט 2004, פרינס מקדונלד, מנהיג ארגון להט"ב בגאנה, הצהיר כי "ישנם הרבה מאוד אנשים בבית הכלא שלנו שהועמדו לדין על רקע הומוסקסואליות. המשטרה מכה ומענישה אזרחים הנמצאים כהומואים". ב-21 ביולי 2011 הורה פול אוונס איידו, שר אזור המערב של גאנה הצהיר "לאסוף את כל ההומואים במערב המדינה ולעצור אותם" וקרא לבעלים דירות ודיירים ליידע את הרשויות על אזרחים חשודים.
פרל, אישה גאנית לסבית בת 30, הצהירה כי בספטמבר 2009 נלקחה לחדר ישיבות בכפר שלה, בין 50 כפריים נוספים. בחדר זה נשאלה שוב ושוב אם היא לסבית, וכשהצהירה שלא, חברי הכפר הכו אותה. בין תושבי הכפר הללו נכח נער צעיר אשר רצה "לשרוף אותה בחיים" לדבריה. הסיפור של פרל כולל מכנה משותף בקרב אזרחים גאנים רבים נוספים. אמיליה, אישה בת 30, שיתפה כאשר אביה גילה שהיא לסבית, "היכה אותה באגרופיו ובבקבוק בירה שבור". באופן דומה, אגנס, בת 26, שיתפה שכאשר אביה גילה את נטייתה החד-מינית, רדף אחריה מביתה עם מצ'טה, ואיים "לרצוח אותה אם תחזור".
התקפות המון אלימות המכוונות נגד אזרחי להט"ב נפוצות בגאנה. בשנת 2012, מסיבת יום הולדת הופרעה באלימות על ידי המון, שטען שהמסיבה הייתה "חתונה בקרב זוג חד מיני". המשטרה סירבה לעצור את התוקפים, ועצרה חלק מהקורבנות. ב-2013, הומוסקסואל היה נתון למצוד, לאחר שפקידים מוסלמים איימו "לקבור אותו בחיים" על רקע היותו הומוסקסואל גלוי.
באוגוסט 2015, דווח על בחור צעיר שנחשד בהיותו הומוסקסואל אשר הוכה בעיירה ליד אקרה על ידי קבוצה בשם "Safety Empire". באותה שנה, קבוצה של נשים לסביות "הופצצו באבנים" על רקע ההומוסקסואליות שלהן.
בנוסף להתמודדות עם אלימות בתוך הקהילות והבתים שלהם, ישנן קבוצות אנטי-הומוסקסואליות אשר מטרתן באופן פעיל לבצע אאוטינג לגאנים המוגדרים כלהט"ב. מקרה אשר נודע בעניין היה כאשר קבוצה בת 10 אנשים ערכה מעקב אחר אזרח גאני, אבנעזר אוקאנג, ולילה אחד ביקרה בביתו כדי להכות אותו מתוך כוונה לשרוף אותו בחיים. כשנשאל אם דיווח על האירוע, אוקאנג שיתף כי "קשה לחפש הגנה במצבים אלה, לאור החוקים המפלילים הומוסקסואליות של גאנה ועמדות הרווחות במשטרה". על פי ארגון זכויות האדם הבינלאומי "Human Rights Watch" אפליה נגד להט"ב "נפוצה בציבור ובפרטי, מה שמקשה על קורבנות לפנות לעזרה". בתקרית נדירה באפריל 2017, המשטרה בבירה אקרה עצרה שני גברים שסחטו והתעללו באזרח הומוסקסואל, ואיימו לפרסם תמונות עירום שלו. המשטרה עצרה את התוקפים ושיתפה פעולה עם הקורבן במציאתם. אתר הלהט"ב "Erasing 76 Crimes" הגדיר את המעצר כ-"חריג ונדיר" לאור העובדה שהמשטרה ממעטת להתערב בסוגיות שונות עבור הגנת אזרחי להט"ב מפני אלימות, אפליה ומקרי התעללות.
באוגוסט 2018 הופיעו דיווחים על תוכניות טיפולי המרה המופעלות על ידי מנהיגים דתיים עבור "ריפוי" אזרחי להט"ב מההומוסקסואליות שלהם.
באוקטובר 2019, קונגרס המשפחות העולמי, קואלציית ארגונים המקדמת ערכי דת נוצריים שבסיסה בארצות הברית אשר הוגדרה על ידי המרכז המשפטי לדרום העני כקבוצת שנאה נגד להט"ב, ערכה כנס באקרה אשר במהלכו עודדה מנהיגים גאנים לאמץ את תרגולם של טיפולי המרה.
יחס משטרתי.
כוחות המשטרה של גאנה מגנים לעיתים רחוקות על אזרחי להט"ב בתקריות שונות. במקרה ידוע בטאמאלה, סייעו שוטרים לגברים הומוסקסואלים אשר עברו סחיטה. מנגד, תועדה אלימות משטרתית נגד גאנים המזוהים כלהט"ב. אישה גאנית דיווחה כי כאשר התגלתה נטייתה החד-מינית, לא רק שחברי קהילתה הכו אותה אלא נבעטה בפיה על ידי שוטר בנוסף.
החוקים של גאנה אשר מפלילים פעילות הומוסקסואלית, עשויים לחייב באופן חוקי את המשטרה לרדוף אזרחי להט"ב. ב-2016, זוג לסביות, שהואשמו בקיום נישואים חד מיניים, נעצרו על ידי המשטרה. מספר קבוצות להט"ב בהן "Solace Initiative" מספקות לאזרחי להט"ב עורכי דין שהוכשרו בתחומי זכויות אדם עבור הגנתם בהעמדות לדין בבית משפט.
ב-20 במאי 2021, המשטרה פשטה על מלון ועצרה 21 פעילי זכויות להט"ב גאנים. הפעילים הואשמו בקידום "אג'נדת להט"ב" וב-11 ביוני 2021 שוחררו בערבות עם הליכים משפטיים נוספים בבית המשפט תלויים ועומדים שיתקיימו במועד מאוחר יותר.
דוחות זכויות אדם.